Ľ. Mušková, poslankyňa: (2002-06-19):
M. Andel, podpredseda NR SR: Ďakujem. Pani kolegyňa, máte slovo. E. Rusnáková, poslankyňa: Chcem sa vyjadriť k stanovisku pána poslanca Brňáka. Každý poslanec Národnej rady, samozrejme, má právo dávať pozmeňujúce návrhy aj k iným legislatívnym normám ako len k tým, ktoré kompetenčne prislúchajú niektorému z výborov, to len na margo vašej poznámky. Tie návrhy, ktoré som predostrela, sú návrhy, ktoré nie sú výplodom fantázie niektorých sudcov, ale sú to návrhy, ktoré majú svoje miesto už aj v iných legislatívnych normách v iných krajinách - v Českej republike, v Spojených štátoch, v Rakúsku, Nemecku. Prosím teda, aby sme to zvážili. Ja budem akceptovať názor parlamentu, ak tieto návrhy neprijme, a budem pri tomto zákone tvrdiť, že domáce násilie, ktoré sa v ňom rieši, je riešené dobre. Sú tu návrhy navyše, ale ja si myslím, že parlament sa rozhodne a ja to budem akceptovať. Ďakujem. M. Andel, podpredseda NR SR: Ďakujem. Vyhlasujem rozpravu o tomto bode programu za skončenú. Pýtam sa, pán minister, chcete sa vyjadriť? Nech sa páči, máte slovo. J. Čarnogurský, minister spravodlivosti SR: Áno. Pani poslankyni Tóthovej som to povedal pred chvíľou len tak, ale chcem to zopakovať, že požiadavka úplnej jurisdikcie, čiže aj dvojstupňovosti súdnej kontroly z právnych rozhodnutí vyplýva z čl. 13 Dohovoru o základných právach a slobodách, ktorý bol uverejnený pod č. 209/1992 Zb. Čiže, prosím, každý sa môže presvedčiť jednoduchým nazretím do tejto Zbierky zákonov, že sa tam požaduje úplná jurisdikcia, a to znamená, že z tohto hľadiska novela Občianskeho súdneho poriadku ide v súlade s týmto medzinárodným záväzkom Slovenskej republiky. A pokiaľ ide o pani poslankyňu Rusnákovú, ja chcem poukázať na to, ako aj pani poslankyňa už povedala, že proste mnohé návrhy výboru pre kultúru, šport a tak ďalej, týkajúce sa domáceho násilia, boli prijaté a sú zapracované do Občianskeho súdneho poriadku, Trestného zákona, Trestného poriadku, ďalšie dva body, s ktorými sa budeme zaoberať, čiže všetky tie návrhy týkajúce sa domáceho násilia, ktoré, povedal by som, ako tak zodpovedali požiadavke racionality, o ktorej hovoril pán poslanec Brňák, tak sme zapracovali do samotného návrhu. Tie ďalšie sme nemohli, pretože naozaj by neboli vhodné a proste sťažovali by práve aj postih domáceho násilia, a preto musím konštatovať, že akékoľvek ďalšie návrhy, teda výboru pre kultúru, šport a mládež, vedu, pardon, áno, neprijímam, prepáčte, ja sa to naučím večer doma, tak neprijímam a navrhujem, aby ste ich neschválili. M. Andel, podpredseda NR SR: Ďakujem, pán minister. Máte pravdu, tie výbory sa tu pomerne často menia, ťažko si zapamätať tie názvy. Pýtam sa, pán spravodajca, chcete vystúpiť? Nie. Ďakujem. Dámy a páni, prerušujem rokovanie o tomto bode nášho programu. Teraz nasleduje druhé čítanie o vládnom návrhu zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov. Vládny návrh zákona ste dostali pred prvým čítaním ako tlač č. 1459 a spoločnú správu výborov schválenú gestorským výborom máte ako tlač 1459a. Vládny návrh zákona odôvodní minister spravodlivosti Slovenskej republiky pán Ján Čarnogurský. Pán minister, prosím, ujmite sa slova. J. Čarnogurský, minister spravodlivosti SR: Vážený pán predsedajúci, vážená Národná rada. Novela Trestného zákona predpokladám, že je to už posledná novela pred rekodifikáciou, čiže pred úplne novým Trestným zákonom. Opätovne môžem povedať iba toľko, že sme plne v súlade s odporúčaniami gestorského výboru v spoločnej správe výborov. To znamená, tie body spoločnej správy, ktoré gestorský ústavnoprávny výbor navrhuje schváliť, navrhujem schváliť aj ja, ktoré navrhuje neschváliť, navrhujem neschváliť aj ja. A opätovne sa tu vyskytuje problém domáceho násilia. Zopakujem, že kde sa to len trochu dalo, tak sme to zapracovali už priamo do návrhu tejto novely. No medzi nami, občas mám pocit, že sme až príliš ďaleko zašli, čo ja viem, znásilnenie vlastnej manželky a podobne je tam, ale hovorím, snažili sme sa maximálne vyjsť v ústrety výboru, a teda trošku módnemu trendu postihovať domáce násilie. Čiže uzatváram tým, čo ústavnoprávny výbor navrhuje schváliť, navrhujem schváliť aj ja, čo neschváliť, navrhujem neschváliť aj ja. Ďakujem. M. Andel, podpredseda NR SR: Ďakujem, pán minister, za uvedenie návrhu zákona. Teraz dávam slovo spoločnému spravodajcovi a predsedovi ústavnoprávneho výboru pánovi poslancovi Oroszovi. Prosím ho, aby informoval Národnú radu o výsledkoch rokovania výborov o tomto vládnom návrhu zákona a aby aj zároveň odôvodnil stanovisko gestorského výboru. Pán kolega, máte slovo. A vás, páni kolegovia, prosím. Pán Halmeš. Ďakujem. L. Orosz, poslanec: Ďakujem pekne, pán podpredseda. Vážený pán minister, vážené kolegyne, kolegovia, ctení hostia, dovoľte mi veľmi stručne vystúpiť ako spoločnému spravodajcovi výborov k spoločnej správe výborov Národnej rady Slovenskej republiky o prerokovaní novely Trestného zákona vo výboroch Národnej rady Slovenskej republiky. Máte túto správu ako tlač 1459. Uznesením č. 2102 z 15. mája 2002 bol tento návrh pridelený na prerokovanie trom výborom – ústavnoprávnemu, výboru pre obranu a bezpečnosť a výboru pre ľudské práva a národnosti. Tieto tri výbory prerokovali tento vládny návrh v lehote, ktorá bola stanovená uznesením Národnej rady a prijali k nemu rozhodnutie. Okrem toho pani poslankyňa Eva Rusnáková predložila na rokovanie gestorského výboru sedem pozmeňujúcich návrhov. Jeden z poslancov gestorského výboru si tieto návrhy osvojil a výbor o nich hlasoval. Chcem konštatovať, že tieto pozmeňujúce a doplňujúce návrhy nezískali podporu potrebnej nadpolovičnej väčšiny prítomných poslancov, ale sú, samozrejme, zaradené do návrhu spoločnej správy a budeme o nich hlasovať. Takisto členovia výboru pre vzdelanie, vedu, kultúru a šport sa zaoberali predmetným návrhom zákona a prijali uznesenie z 13. júna 2002 č. 391, ktorým odporúčajú návrh schváliť v znení pozmeňujúcich návrhov, ktoré máte v obsahu spoločnej správy. Ide o tie isté pozmeňujúce návrhy, ktoré predložila pani poslankyňa Rusnáková. Čo sa týka výborov, ktorým bol tento návrh pridelený, ústavnoprávny výbor schválil tento návrh zákona uznesením č. 1026 z 13. júna 2002, výbor pre ľudské práva a národnosti uznesením č. 376 z 11. júna 2002 a výbor pre obranu a bezpečnosť rokoval o tomto návrhu, ale neprijal platné uznesenie, nakoľko nebol uznášaniaschopný. V ďalej časti spoločnej správy máte uvedené pozmeňujúce a doplňujúce návrhy. Je ich celkove 13. Gestorský výbor odporúča prijať 8 z nich a 5 z nich neodporúča schváliť. V tomto smere budem navrhovať aj postup pri hlasovaní. V konečnom dôsledku gestorský výbor odporúča Národnej rade Slovenskej republiky novelu Trestného zákona schváliť v znení tých pripomienok, pozmeňujúcich a doplňujúcich návrhov, ktoré máte obsiahnuté v spoločnej správe výborov. Pán podpredseda, to je všetko z mojej strany, môžete otvoriť rozpravu. J. Migaš, predseda NR SR: Ďakujem spravodajcovi Oroszovi. Otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Pán poslanec Palko. Uzatváram možnosť sa prihlásiť do rozpravy ústne. Jediný prihlásený je pán poslanec Palko. Nech sa páči. Panie poslankyne, páni poslanci, prerokujeme ešte jeden zákon, ktorý... Pani poslankyňa Rusnáková ako posledná. Chcem vás upozorniť, že prerokujeme ešte jeden zákon, ktorý predkladá pán minister spravodlivosti a potom by sme podľa dohody pristúpili k hlasovaniu o všetkých návrhoch, ktoré sme prerokovali popoludní. Tak nech sa páči, pán poslanec, máte slovo.